CELEX: 32021D0033
Language: lt
Date: 2021-01-14 00:00:00
Title: Komisijos įgyvendinimo sprendimas (ES) 2021/33 2021 m. sausio 14 d. dėl leidimo Ispanijai apskaičiuojant nuosavų išteklių iš PVM bazę iki 2024 m. pabaigos neatsižvelgti į tam tikrų kategorijų sandorius, susijusius su autorių teikiamomis paslaugomis (pranešta dokumentu Nr. C(2021) 80) (Tekstas autentiškas tik ispanų kalba)

2021 1 18   
               
               
                  LT
               
               
                  Europos Sąjungos oficialusis leidinys
               
               
                  L 15/9
               
            
         KOMISIJOS ĮGYVENDINIMO SPRENDIMAS (ES) 2021/33
         2021 m. sausio 14 d.
         dėl leidimo Ispanijai apskaičiuojant nuosavų išteklių iš PVM bazę iki 2024 m. pabaigos neatsižvelgti į tam tikrų kategorijų sandorius, susijusius su autorių teikiamomis paslaugomis
         
            
               (pranešta dokumentu Nr. C(2021) 80)
            
         
         (Tekstas autentiškas tik ispanų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies pirmą įtrauką,
         pasikonsultavusi su Nuosavų išteklių patariamuoju komitetu,
         kadangi:
         
                     (1)
                  
                  
                     pagal Tarybos direktyvos 2006/112/EB (2) 376 straipsnį Ispanija gali toliau neapmokestinti autorių teikiamų paslaugų, išvardytų tos direktyvos X priedo B dalies 2 punkte, laikydamasi 1993 m. sausio 1 d. šioje valstybėje narėje taikytų sąlygų. Pagal Reglamento (EEB, Euratomas) Nr. 1553/89 2 straipsnio 2 dalį, į tuos sandorius turi būti atsižvelgta nustatant nuosavų išteklių iš pridėtinės vertės mokesčio (PVM) bazę;
                  
               
                     (2)
                  
                  
                     Komisijos įgyvendinimo sprendimu (ES, Euratomas) 2015/2189 (3) Ispanijai leista apskaičiuojant nuosavų išteklių iš PVM bazę nuo 2015 m. sausio 1 d. iki 2019 m. gruodžio 31 d. neatsižvelgti į autorių teikiamas paslaugas, kaip nurodyta Direktyvos 2006/112/EB X priedo B dalies 2 punkte;
                  
               
                     (3)
                  
                  
                     2019 m. vasario 19 d. raštu Ispanija paprašė Komisijos leisti toliau neatsižvelgti į tam tikrų kategorijų sandorius apskaičiuojant nuosavų išteklių iš PVM bazę. Konkrečiai, Ispanija negali tiksliai apskaičiuoti nuosavų išteklių iš PVM bazės, susijusios su autorių teikiamų paslaugų sandoriais, nurodytais Direktyvos 2006/112/EB X priedo B dalies 2 punkte. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su šių sandorių poveikiu Ispanijos bendrai nuosavų išteklių iš PVM bazei. Todėl Ispanijai turėtų būti leista apskaičiuojant PVM išteklių bazę neatsižvelgti į autorių teikiamas paslaugas;
                  
               
                     (4)
                  
                  
                     siekiant skaidrumo ir teisinio tikrumo, tikslinga nustatyti leidimo taikymo trukmę,
                  
               PRIĖMĖ ŠĮ SPRENDIMĄ:
         
            1 straipsnis
            Ispanijai leidžiama apskaičiuojant išteklių iš PVM bazę nuo 2020 m. sausio 1 d. iki 2024 m. gruodžio 31 d. neatsižvelgti į autorių teikiamas paslaugas, kaip nurodyta Direktyvos 2006/112/EB X priedo B dalies 2 punkte.
         
         
            2 straipsnis
            Šis sprendimas skirtas Ispanijos Karalystei.
         
         
            Priimta Briuselyje 2021 m. sausio 14 d.
            
               
                  Komisijos vardu
               
               Johannes HAHN
               
                  Komisijos narys
               
            
         
         
            (1)  OL L 155, 1989 6 7, p. 9.
         
            (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
         
            (3)  2015 m. lapkričio 25 d. Komisijos įgyvendinimo sprendimas (ES, Euratomas) 2015/2189, kuriuo Ispanijai leidžiama neatsižvelgti į tam tikras sandorių kategorijas apskaičiuojant nuosavų išteklių iš PVM bazę (OL L 312, 2015 11 27, p. 23).